แนวโน้ม SET ลงต่อ! เล็ง “พลังงาน” กดดัน จับตารายย่อยหยุดเทรด
เล็ง SET เช้าเสี่ยงลงต่อ! เล็งหุ้น “พลังงาน” กดดัน หลังราคาน้ำมันดิบปรับตัวลงหนัก จับตานักลงทุนรายย่อยนัดรวมตัวหยุดเทรดหุ้น 1 วัน เพื่อคัดค้านการเก็บภาษีขายหุ้นของรัฐ คาดกระทบมูลค่าซื้อขาย ให้แนวรับ 1,610 จุด แนวต้าน 1,630 จุด
เล็ง SET เช้าเสี่ยงลงต่อ! เล็งหุ้น “พลังงาน” กดดัน หลังราคาน้ำมันดิบปรับตัวลงหนัก จับตานักลงทุนรายย่อยนัดรวมตัวหยุดเทรดหุ้น 1 วัน เพื่อคัดค้านการเก็บภาษีขายหุ้นของรัฐ คาดกระทบมูลค่าซื้อขาย ให้แนวรับ 1,610 จุด แนวต้าน 1,630 จุด
8 ธ.ค. 2565

นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ บล.ทิสโก้ กล่าวว่า ตลาดหุ้นไทยเช้านี้ แกว่งไซด์เวย์ดาวน์ คล้ายตลาดหุ้นอื่นในภูมิภาคเอเชีย จากนักลงทุนกังวลภาวะเศรษฐกิจสหรัฐถดถอย เห็นได้จากส่วนต่างอัตราผลตอบแทนพันธบัตรรัฐบาลสหรัฐอายุ 2 ปี และ 10 ปี ติดลบมากขึ้น สะท้อนความกังวลในเรื่องดังกล่าว ประกอบกับยังกังวลธนาคารกลางสหรัฐ (เฟด) จะปรับขึ้นอัตราดอกเบี้ยต่อเนื่อง หลังตัวเลขเศรษฐกิจสหรัฐยังออกมาดี
อีกทั้งราคาน้ำมันดิบก็ปรับตัวลงต่อเนื่อง ส่งผลให้ราคาน้ำมันดิบปีนี้ติดลบไปแล้ว เมื่อเทียบกับปีก่อน โดยราคาน้ำมันดิบ WTI เมื่อคืน (7 ธ.ค.)อยู่ที่ระดับ 72 เหรียญ/บาร์เรล ซึ่งจะกระทบกับหุ้นกลุ่มพลังงานอย่างต่อเนื่อง
นอกจากนี้ วันนี้นักลงทุนรายย่อย นัดรวมตัวหยุดเทรด หรือหยุดซื้อขายหุ้น 1 วัน เพื่อคัดค้านมาตรการจัดเก็บภาษีการขายหุ้น 0.1% ของกระทรวงการคลัง มองว่าจะกระทบกับมูลค่าซื้อขายได้ เนื่องจากการซื้อขายของนักลงทุนรายย่อยคิดเป็นสัดส่วนราว 40% ของมูลค่าการซื้อขายรวม
อย่างไรก็ตาม แนะการลงทุนวันนี้ใช้กลยุทธ์ตั้งรับ ให้แนวรับ 1,610 จุด และแนวต้าน 1,630 จุด